ועדת העבודה, הרווחה והבריאות, כנסת 18, פרוטוקול מספר 244, 2010-03-08 10:15

חיים כץ: בוקר טוב.

חיים כץ: יום שני בשבוע, כ"ב באדר, ה-8 למרץ 2010.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא הוא הצעת חוק ביטוח בריאות ממלכתי (תיקון מס' 48)(הרחבת הטיפולים הפארה-רפואיים לילדים המצויים בספקטרום האוטיסטי), התש"ע-2010, של חברת הכנסת רחל אדטו, חבר הכנסת זאב בילסקי, חבר הכנסת דני דנון – הכנה לקריאה שנייה שלישית.

חיים כץ: גברתי חברת הכנסת המציעה, זו שבאמת חשוב לה מהחוק, והיא אכן הגיעה להציג את הדברים כאשר השניים האחרים שזה פחות חשוב להם אינם פה, בבקשה.

חיים כץ: מה יש לך להגיד על החוק, גברתי?

רחל אדטו: החוק הוא רק התחלת הדרך.

חיים כץ: לא כתוב פה בחוק שהוא התחלת הדרך.

רחל אדטו: זה הפתיח, אבל לא משנה.

רחל אדטו: בעיקרון, אני לא חושבת שיש מה להוסיף ומה לשנות כאן כרגע.

רחל אדטו: החוק בא להקל על ההורים של הילדים האוטיסטים במסגרת סל השירותים שניתן להורים.

רחל אדטו: ההפעלה היא בתוספת עוד הרחבה שלהם לבחור במסגרת הסל.

רחל אדטו: ההצעה זו היא לא תקציבית, היא מקובלת על כולם – על המשרדים הרלוונטיים, על הגופים שעומדים מאחורי ההצעה הזאת.

רחל אדטו: אני חושבת שאין שום בעיה לאשר אותה כלשונה.

חיים כץ: אז נעבור להקראה.

זיו מגור: "הצעת חוק ביטוח בריאות ממלכתי (תיקון מס' 48)(הרחבת הטיפולים הפארה-רפואיים לילדים המצויים בספקטרום האוטיסטי), התש"ע-2010, תיקון התוספת השנייה - בחוק ביטוח בריאות ממלכתי, התשנ"ד -1994, בתוספת השנייה בחלקה השני, תחת הכותרת "שירותים בהשתתפות כספית של המבוטח, בסעיף 6א, אחרי "פיזיותרפיסט" יבוא "פסיכולוג, עובד סוציאלי".

חיים כץ: האם למישהו היושב סביב השולחן הזה לומר משהו?

חיים כץ: כן, גברתי.

גלי טל וולוז'ני: אני מאלו"ט - האגודה הלאומית לילדים אוטיסטים.

גלי טל וולוז'ני: ברצוני רק לומר תודה בשם אלו"ט, ההורים, הילדים, לך אדוני היושב ראש, לחברת הכנסת רחל אדטו, ולכל הוועדה.

גלי טל וולוז'ני: ההורים מעריכים זאת מאוד.

גלי טל וולוז'ני: מבחינתנו, להגיע עד הלום בזמן הקצר הזה הוא יום חג של ממש.

חיים כץ: זה לא לקח הרבה זמן.

גלי טל וולוז'ני: זה היה קצר להפליא.

גלי טל וולוז'ני: מקווים להמשך כזה.

גלי טל וולוז'ני: תודה רבה.

חיים כץ: יפה.

חיים כץ: האם לאף אחד אין משהו אחר לומר?

חיים כץ: אי לכך, אנחנו נצביע על הצעת החוק כהכנה לקריאה שנייה-שלישית, במטרה שזה יעבור בוועדה, ואז זה יבוא ללא הסתייגות למליאה.

חיים כץ: אנחנו נסמן וי ראשון.

חיים כץ: מי בעד ירים את ידו?

חיים כץ: ה צ ב ע ה בעד – 2 נגד – אין נמנעים – אין הצעת חוק ביטוח בריאות ממלכתי (תיקון מס' 48)(הרחבת הטיפולים הפארה-רפואיים לילדים המצויים בספקטרום האוטיסטי), התש"ע-2010, של חברת הכנסת רחל אדטו, חבר הכנסת זאב בילסקי, חבר הכנסת דני דנון (פ/1801), אושרה להעלאה לקריאה שנייה ושלישית.

חיים כץ: תודה רבה.

חיים כץ: מאחר וכל חברי הכנסת שנמצאים הצביעו בעד, ואין כאלה שהצביעו נגד, ואין נמנעים, אני שמח להודיע – וראינו את השמחה בדבריה של נציגת אלו"ט – שהצעת החוק אכן עברה בוועדה כהכנה לקריאה שנייה ושלישית.

חיים כץ: אני מקווה שהיא תעבור קריאה שנייה ושלישית במליאה, ובכך ניתן במעט את עזרתנו לאלה שכל כך צריכים את זה.

חיים כץ: תודה רבה, הישיבה נעולה.